Det er ligeledes omstridt, hvorvidt [[begreb]]et ''homoseksualitet'' med rette kan anvendes til at beskrive kærlig adfærd rettet mod et [[individ]] af samme [[køn]] blandt dyr såvel som mennesker. Dette kommer af, at dyrs seksuelle præferencer altid udledes af deres adfærd, og ikke af deres [[tanke]]r og [[Følelse (emotion)|følelser]] for hinanden, hvilket er tilfældet for mennesker. Af den grund vil [[forsker]]e og observatører aldrig kunne slutte et dyrs fuldstændige [[seksuelle orientering]], og et mere korrekt udtryk vil derfor være, at et dyr ''udviser homoseksuel adfærd'' frem for direkte at være homoseksuelt. Set fra et generelt synspunkt antages det, at et givet dyrs homoseksuelle adfærd blot er en del af et overordnet og ofte langt mere komplekst repertoire af seksuel adfærd, ud fra hvilket det må sluttes, at det pågældende dyr snarere er [[biseksualitet|biseksuelt]]<ref>Volker Sommer & Paul L. Vasey: ''Homosexual Behaviour in Animals, An Evolutionary Perspective''; Cambridge University Press, 2006; {{ISBN|0-521-86446-1}}</ref>. Desuden er nogle af den opfattelse, at dyrs seksuelle adfærd udelukkende er [[instinkt]]iv, og at dyr således slet ikke er i stand til at præferere det ene køn frem for det andet. Dog er tilfælde af tydelig homoseksuel præference blandt dyr dokumenteret og udelukkende homoseksuelle dyrepar observeret.
Sexologi Naturvidenskab